Predkladacia správa

Ministerstvo školstva, vedy, výskumu a športu SR  predkladá na základe vlastnej iniciatívy návrh zákona, ktorým sa mení a dopĺňa zákon č. 568/2009 Z. z. o celoživotnom vzdelávaní a o zmene a doplnení niektorých zákonov (ďalej len „návrh zákona“).
 
Predkladaným návrhom sa reaguje na potreby praxe v oblasti celoživotného vzdelávania. Upravila sa definícia ďalšieho vzdelávania, ktorá sa rozšírila aj o možnosť samostatného štúdia fyzickej osoby, resp. o aktivity zamestnávateľa pri zaškolení zamestnanca s cieľom zvýšiť jeho odbornú spôsobilosť na výkon pracovnej činnosti. Zmeny nastali v oblasti lektorského zabezpečenia, kde proces schvaľovania zmeny lektorského zabezpečenia v už akreditovaných vzdelávacích programoch bol vyňatý z procesu schvaľovania Akreditačnou komisiou. Ďalšou zmenou je úprava podmienok, ktoré musí splniť odborný garant vzdelávacieho programu a lektor vzdelávacieho programu v procese akreditácie vzdelávacieho programu.
 
Významnú úlohu v oblasti overovania výsledkov ďalšieho vzdelávania zohrávajú školy. Školy alebo vysoké školy sa môžu podieľať na procese overovania odbornej spôsobilosti a úspešným uchádzačom vydávať osvedčenia o úplnej kvalifikácii alebo osvedčenia o čiastočnej kvalifikácii, ktoré im následne umožnia požiadať o živnostenské oprávnenie. Zároveň sa rozširuje okruh subjektov, ktoré môžu požiadať o oprávnenie na vykonávanie skúšky na overenie odbornej spôsobilosti. Týmito inštitúciami sú profesijné organizácie a stavovské organizácie, vzhľadom na ich bohaté skúsenosti s preskúšavaním a overovaním odbornej spôsobilosti.
 
Druhým dôvodom pre tvorbu novely zákona č. 568/2009 Z. z. je existencia legislatívnej medzery v nadväznosti na  zákon č. 455/1991 Zb. o živnostenskom podnikaní (živnostenský zákon) v znení neskorších predpisov. Od 1. 1. 2012 začali platiť inštitúty § 19 zákona č. 568/2009 Z. z. o vydávaní osvedčení o čiastočných kvalifikáciách a osvedčení o úplných kvalifikáciách, ktoré sú napojené na Národnú sústavu kvalifikácií (ďalej len „NSK“). Úpravou § 21 ods. 6 sa vzhľadom na charakter a rozsah NSK ustanovuje, že NSK sa bude zverejňovať v rámci Informačného systému ďalšieho vzdelávania, ktorého súčasťou bude aj register oprávnených vzdelávacích inštitúcií.  Zároveň prostredníctvom prechodných ustanovení sa zabezpečí vydávanie živnostenských oprávnení tým uchádzačom, ktorí splnili podmienky na vydanie živnosti do 31. 12. 2011.
 
Návrh zákona taktiež upravuje „Národný kvalifikačný rámec“ a zavedie ho do praxe prostredníctvom všeobecne záväzného právneho predpisu.
Návrh zákona odstraňuje duplicitné odovzdávanie dokladov podnikateľských subjektov v oblasti ďalšieho vzdelávania vo vzťahu k MŠVVaŠ SR a taktiež znižuje ich administratívne zaťaženie. 
 
Návrh zákona nemá vplyv na rozpočet verejnej správy, sociálne vplyvy, vplyvy na životné prostredie. 
 
Návrh zákona je v súlade s Ústavou Slovenskej republiky, inými zákonmi a všeobecne záväznými právnymi predpismi, ako aj s medzinárodnými zmluvami, ktorými je Slovenská republika viazaná a s právom Európskej únie.